題盧文峰十二知丞文集
作者：方逢辰
朝代：宋

paragraphs: 驪珠一顆千仞淵，漁翁探得遭驪眠。
一朝吹墮千萬顆，恐是蛟驪卧半天。
駢花儷葉妙天下，文賦直追古班馬。
手抉河漢裂錦章，寫在詩歌軋騷雅。
大篇赤手捕長蛇，不須控勒騎生騧。
短篇任意起忽伏，蒼江浩浩濤中槎。
文章妙手壓場屋，到底亡羊還得鹿。
廬陵方買載月舟，清淡又展朝天軸。
軍將打門書一封，呼起醉夢爲醒鬆。
只怕至寶不肯留山中，雷霆風雨取去還蛟龍。